LidanRubinov/Halacha-QA huggingface dataset:
שאלה: ריבוי מחלוקות לשם שמים: אני עובדת בחנות קרוב לחודשיים ואני נפגשת עם הרבה מהציבור החילוני. אחד הלקוחות הקבועים מרבה לשאול שאלות ביהדות ובאחת השיחות הוא אמר שמה שמפריע לו זה העובדה שיש מחלוקות בין רבנים.(הוא לא התנסח כך אלא אמר שכל רב אומר משהוא אחר, לעניין טעמי המצוות או אולי גם פסיקת הלכה). הוא טוען שהוא לא מבין שאם זאת תורה של החיים שאמורה תמיד להנחות אותנו אז למה זה לא יכול להיות מובן וברור וחלק. זאת השאלה שלי.
תשובה: צריך לדעת כי העולם שאנו חיים בו אינו אחיד. יש בו בני אדם שונים, בעלי אופי שונה, כשרונות שונים שאיפות והשקפות שונות. וטוב שכך. דווקא על ידי העושר הזה החיים הולכים ומתפתחים. והרבה טובה הולכת ומתפתחת בזכות השוני שבין בני האדם, גם בגלל העושר שכל אחד מעשיר את חיי כולנו, וגם מן המפגש שבין אדם אחד לחברו השונה ממנו, שהשילוב בניהם מוליד דברים חדשים, יפים וטובים. האחדות היא טובה אך לא האחידות. אין טעם לנסות להפוך את כולם שיהיו אותו דבר. להפך, רצוננו שכל אחד ימשיך להתפתח ודרך המצאימה לו ולאופיו. דווקא מפני שהתורה שלנו היא תורת החיים, שבאה להדריך את האדם בכל מצבי חייו, עם כל השונות שבין בני האדם ועם כל השונות בין המצבים בהם נמצא כל אחד מאיתנו בזמנים שונים, אנחנו מבינים שלא יתכן שתהיה רק הדרכה אחת. צריך להדריך כל אחד על פי מה שמתאים לו. ולכן מכילה התורה בתוכה דעות שונות והשקפות שונות ומחשבות מגוונות, מפני שלכולם יש מקום בתורה, ואין שום אדם או תכונה שאין לה מקום על פי הדרכת התורה. אומנם זו חוכמה גדולה לדעת איזו הדרכה מתאימה לאיזה אדם ולאיזה מצב, אבל ככלל, עצם זה שיש הרבה דעות בתורה, אף שהן נראות כמחלוקת, נובע דווקא מהיות התורה תורת חיים, ולא חוק יבש ומאובן שאינו מכיל את המורכבות שבחיים. וצריך לדעת שלכל המחלוקות והדעות השונות שבתורה, יש מטרה אחת - לקרב את האדם אל הקב"ה, אלא שמאחר ובני אדם שונים (אגב, גם הרבנים שונים אחד מחברו) נותנת התורה מקום לכל אחד להתקרב אל הקב"ה על מה שמתאים לו. ונמצא שיש כאן הרבה דרכים - אבל בעצם כולם מובילים לאותו מקום. ולכן גם מה שנראה כמחלוקת במבט ראשון, בהסתכלות מעמיקה יותר מתברר שאינו מחלוקת אלא כשני צדדים של אותה אמת.
שאלה: לשקר כדי למנוע הפסד ממון: ב"מאורות דף היומי" הביאו השבוע מקורות לכך, שכדי למנוע הפסד ממון אין איסור לשקר. א.גיטין יד." אמר להו אין לסוף אישמיט להו " רבי יעקב עמדין בהגהות. ב."דרכי חושן"עמוד של"ה. מה פסק ההלכה בנידון?
תשובה: עיין ברמב"ם סוף הלכות טוען ונטען וכן בש"ך חושן המשפט תחילת סימן ע"ה שמשמע משם שאסור לשקר בשביל להוציא ממון אף שהוא יודע שהוא זכאי. וכן מעיון בדברי ר' יעקב עמדין לא נראה שכתוב שמותר לשקר אלא כוונתו שם שאין בזה משום שקר, זאת אומרת, שאינו משקר במה שעשה שהתחמק מלקבל אחריות למרות שאמר שיקבל מכיוון שאינו חייב בכך (וגם משמע שקיבל את הממון ואח"כ התחייב לקבל אחריות ובכך זה לא מחייב אותו). על כל פנים ממה שאני למדתי יצא שאסור לשקר אלא יש פעמים שהדבר לא נחשב לשקר ויש לדון לגופו של עניין בכל מקרה ומקרה הרב יהודה אודסר
שאלה: עבודה במוסד רפורמי: קיבלתי הצעת עבודה לניהול רשת גנים במוסד רפורמי, האם אני יכול לעבוד שם?
תשובה: אני חושב שאין לתת יד לדברים אלו.
שאלה: מוכרת שטעתה במחיר: המוכרת הקישה קוד שגוי על מוצר שקניתי. כתוצאה מכך נתנה לי הנחה שאינה רשומה. שילמתי בכרטיס אשראי ולא שמתי לב לטעות עד שהגעתי הביתה. מה לעשות?
תשובה: אם את אדם ישר, בהזדמנות הראשונה שאת באותה החנות את צריכה להשלים את ההפרש.
שאלה: להתחיל ללמוד חסידות: מתי לדעת הרב צריך להתחיל ללמוד חסידות?
תשובה: ספרים של החכמה הפנימית, כמו של בעל התניא והשפת-אמת, מתחילים ללמוד כשלאדם ישנה גישה ללימוד הנגלה. כל עוד אדם לא בר הכי להבין סוגיא כראוי אינו יכול לעסוק בפנימיות. כשם שמי שלא למד חשבון פשוט אינו יכול לעסוק בגיאומטריה.
שאלה: פירוש לפסוק בתורה: רציתי לשאול על פירוש שהגיתי לפסוק בספר בראשית. בספר בראשית פרק א פסוק כו נאמר הפסוק הבא: "ויאמר ה נעשה אדם בצלמנו כדמותנו" וכו. ע"פ אחד הפירושים ששמעתי לפסוק נאמר שכתוב נעשה אדם הוא רמז להתייעצות הקב"ה עם המלאכים בנוגע לבריאת האדם. הרחבתי את הנושא ונזכרתי, שבחזון יחזקאל נאמר שפני המלאכים הם בדמות אדם, דמות אריה, דמות שור ודמות נשר, וכיוון שהקב"ה התייעץ עם המלאכים בנוגע לבריאת האדם, חשבתי שהמילה כדמותנו פירושה כדמות המלאכים. ע"פ הידוע המלאכים נבראו קודם (ביום הראשון אם אני לא טועה) האדם ופני האדם שבהם נברא לפני בריאת האדם, ועל פי כן פירוש המילה כדמותנו היא כדמות המלאכים המתוארים בספר יחזקאל. האם הפירוש שלי לפסוק הוא נכון?
תשובה: הקושי בפירושך הוא שדברים אלו הם דברי ה': הקב"ה אומר שנעשה אדם בצלמנו, כלומר, גם בצלם שלו. וכן בהמשך "בצלם אלוקים עשה את האדם". אומנם העיקר לדעת שפסוק זה אינו מתפרש כפשטו, שהרי ודאי שאין לקב"ה צלם ודמות במובן שלנו יש, ולכן האריכו הפרשנים בביאור המשמעות הרוחנית של ביטוי זה, לא בפירושו הטכני: למי האדם דומה, אלא במה יש צד של דמיון בין האדם ובין ה'. וסך דבריהם שצלם אלוקים שבאדם הוא התכונה המייחדת את האדם מכל שאר הנבראים, והופכת אותו ליחיד בעולמו, כפי שהקב"ה הוא יחיד. כמובן שנחלקו הדעות מהי אותה תכונה מיוחדת ההופכת את האדם למיוחד כל כך, ועיין בפרשנים לבראשית פרק א, ובמורה נבוכים ח"א פ"א ועוד. וגם הפירוש שלך יקבל משמעות אם הוא יסביר, לא את הדמיון הטכני של האדם אל המלאכים, אלא את הדמיון המהותי, כלומר, באיזה צד דומה האדם למלאכים ומדוע צד חשוב להתפתחות האדם ולהגשמת יעודו.
שאלה: ברכת שהחיינו על שני פירות חדשים: אם יש לפני סברס ותאנה, ועל שניהם אני אמורה לברך שהחיינו, מה עליי לעשות: לברך פעם אחת ולפטור את שניהם או לברך "שהחיינו" על כל אחד? עד עכשיו ברכתי על אחד ביום מסוים ועל הפרי השני ביום אחר כאשר כל פעם רק מין אחד לפני כדי שלא תהיה לי בעייה של כוונה על אחד מהפירות או על שניהם.
תשובה: תברכי פעם אחת על שניהם ותקדימי את התאנה שהיא משבעת המינים. אם את יכולה לחכות למחר עם הפרי השני, תעשי כן ותרויחי עוד ברכה.
שאלה: בישול בשרי וחלבי זה אחר זה: האם מותר לכתחילה להכניס לתנור תבשיל חלבי לאחר תבשיל בשרי? הרי בימינו ישנו פתח יציאה לאדים, ועוד שאין אדים כלל שמתכנסים בתנור ואין בכלל רטיבות בתנור בזמן האפייה או הבישול?
תשובה: אם התנור הוא כזה שלא נשאר שום דבר - מותר (בתבניות אחרות כמובן).
שאלה: מוזיקה באימון בשלושת השבועות: האם מותר בשלושת השבועות לשמוע מוזיקה בחדר כושר ובהליכה מהירה בחוץ עם אוזניות, כשהמוסיקה היא לא העיקר אלא ברקע אבל מאוד עוזרת לאימון יעיל יותר? וכן מה ההלכה בתשעת הימים?
תשובה: עד ר"ח אב אפשר להקל בזה כשיש צורך גדול, אך בתשעת הימים אין להקל בזה.
שאלה: להזכיר את אבי מורי בברכת המזון: כאשר איני נמצאת בבית ואני מברכת ברכת המזון, משום מה התרגלתי להגיד את אבי מורי ואת בעל הבית הזה במקום רק את בעל הבית הזה וכן לגבי אמי, האם צריך לשנות הרגל זה?
תשובה: בברכת המזון יש לברך את האבא והאמא אף אם לא אוכלת בביתם, ואם את אורחת גם את בעל הבית שנותן לך לאכול. ולכן טוב שאת מזכירה את אביך ואת אמך וגם את בעל הבית שממנו את אוכלת.
שאלה: לברך על הריח לפני השתיה: אני יודעת שעל פרי שרוצים לאכול באותו רגע לא מברכים על ההנאה מהריח שלו ברכת הנותן ריח טוב בפרות. אם הכנתי משקה תה עם ריח ורדים, האם עלי לברך בעת הכנתו (התיון נודף ריח משכר) בורא מיני בשמים, כשאני מתכוונת אח"כ לברך ולשתות את התה?
תשובה: צריך לברך קודם על הבשמים.
שאלה: נפילת תפילין לחולה: לפי הידוע לי, אדם שנופלות לו התפילין צריך לצום. עד לפני כ9 שנים חליתי במחלה שכשהייתי מקבל התקף בזמן התפילה התפילין היו עפות מעלי. האם הייתי צריך לצום או שמא אני פטור מכיוון שהנני חולה?
תשובה: היית אנוס, אינך צריך לצום.
שאלה: לאוקמי אילנא: האם לאוקמי אילנא הוא להעמיד את הצמח במצב הקיים או להעמידו בחיים, נפקא מינה אם אדם לא טיפל בצמח והוא עומד למות, האם אפשר לגדלו למצבו האידאלי?
תשובה: בשבת הארץ (פ"א ה"ה) כתב "להעמיד את האילן שלא ימות, אבל אסור לעשות שום עבודה כדי לחזק את האילן ולהברותו יותר כדי להשביחו". דהיינו, רק שלא ימות אבל לא להחזירו למצב הקודם שהיה מושבח. בברכת התורה והארץ הרב יהודה הלוי עמיחי
שאלה: חתונה עם מישהי בעל אותו שם של אמא שלי: האם אני יכול להתחתן עם מישהי בעלת אותו שם של אמא שלי, האם צריך לשנות או להוסיף שם?
תשובה: לכתחילה יש נמנעים מזה. בדיעבד, אם כבר נקשרו קשרים, יש שנהגו לשנות את השם.
שאלה: קדושת שביעית ברוזמרין: מה דין רוזמרין לעניין קדושת שביעית? באתר מפורסם בשם הרב עמיחי שהיום חלה על צמח זה קדושה ואילו בספר קטיף שביעית (עמ 402) מובא בטבלה שאין לרוזמרין שום קדושה מאחר וזה צמח רב שנתי שמיועד רק לטעם ואינו נאכל.
תשובה: מה שמוזכר בקטיף שביעית הוא על פי פסק החזו"א, כמבואר שם בהערות למעיינים, אולם אנו נוקטים שיש קדושת שביעית ברוזמרין. בברכת התורה והארץ הרב יהודה הלוי עמיחי
שאלה: סוג תכלת: הרב אמר שהתכלת של "פתיל תכלת" ("Murex trunculus") הוא הנכון ולא של ראדזין. האם הרב יוכל להסביר מדוע?
תשובה: עשו על זה המון מחקרים. לפני שנים עשו ד"ר ישראל זיידרמן והרב טבגר בדיקות מדעיות ומצאו חלזונות שמקליפתן הכינו את התכלת. מצאו שהמלכים בדורות הקודמים הפיקו מחלזונות אלו את התכלת. גם הרב הרצוג התעסק בזה וזיהה כך את התכלת, אח"כ חזר בו ולא החליט סופית. לאחרונה חוקרים מצאו, לעניות דעתי, הוכחות ברורות שזהו התכלת.
שאלה: זכויות יוצרים במאמר: לפני זמן קצר פורסם מאמר בנושא מסוים. נאמר במראה המקום כי הוא מתבסס ברובו על פרק שהופיע בספר שנכתב בהדרכתו של מורם. אותו פרק נכתב על ידי שניים, אחד מהם הוא גם כותב המאמר (יחד עם אחר שכלל לא היה חלק מכותבי הספר) בעוד מחבר המאמר השני כלל לא הוזכר. האם אין בכך משום הפרת זכויות יוצרים או לחילופין התנהגות שאינה הולמת?
תשובה: צריך לשמוע יתר פרטים ולהכיר את טיב היחסים בין הכותבים וגם לראות האם בדברים הובאו כציטוט או ממש כהעתקה. אולם ודאי שכל מי שאומר דבר בשם אומרו מביא גאולה לעולם וכך ראוי לנהוג.
שאלה: תפילין שפגעו בקיר: קרה לי יום אחד שלא הצלחתי לקום לבית הכנסת לכן התפללתי בחדרי. התפללתי קרוב לקיר ובתפילת שמונה עשרה, באחת מן הברכות שכרעתי לפני הקדוש ברוך הוא, התפילין של ראש פגעו בקיר. בקיר יש סימן שחור אבל על התפילין לא ראיתי נזק או פגם מבחוץ. יש לציין, שהכריעה לא הייתה ממש בחוזקה והתפילין נשארו על הראש באותו מקום. האם אני צריך לצום?
תשובה: אם התפילין לא נפלו על הרצפה אין צורך לצום.
שאלה: שכחתי לקרוא תהילים של נדר: נדרתי נדר שאקרא כל יום תהילים ויצא ששכחתי לקרוא שבוע אחד ואני מאוד טרודה מזה ששכחתי אבל אני מאוד רוצה להמשיך לקרוא תהילים למרות הכל אני לא יודעת מה לעשות, האם אני צריכה להתיר את הנדר?
תשובה: לא צריך להתיר את הנדר. זו הייתה שגגה - עליה צריכים לעשות תשובה: להתחרט, להתוודות ולקבל (בשפתיים) לעתיד.
שאלה: ספר קודש הפוך: האם מותר להניח ספר תורני או חומש כשהם סגורים כשהכריכה הקדמית כלפי מטה?
תשובה: אסור להניח ספר הפוך משום שאין זה כבודו. הרב שמואל הולשטיין
שאלה: השריית שעועית בלילה: השריתי שעועית במים כל הלילה. האם הייתי חייבת לכסות את הקערה, ומה אם לא כיסיתי?
תשובה: לא צריך לכסות.
שאלה: המשך לימודי פסנתר בשנת אבל: לפני שנתיים התחלתי ללמוד פסנתר. לפני 3 חודשים אבא שלי נפטר ואני בשנת אבל. האם מותר להמשיך את לימודי הפסנתר? (לצורך שימור הלימוד ולא סתם לצורך הנאה)
תשובה: לאחר השלושים, מכיוון שזהו רק לצורך לימוד, מותר.
שאלה: ספק ריבית בין אחים: ביני ובין אחי שוררים יחסים טובים מאד. בין השאר אנחנו הולכים לקניות ביחד, קונים אחד לשני דברים, משלימים סכום חסר בקופה, לפעמים אם לזוג השני חסר למשל חלות לשבת והם לא בעיר, אנחנו קונים להם - וכן להיפך, וגם לאשתי ולאשתו יש יחסים טובים מאד וכן הדבר אצלן. למעשה כל הקניות האלה אמנם נעשות בכיף וביד רחבה, אך הן תחת שם "הלוואה" ולא תחת "מתנה" (אם כי גם אם נבקש האחד מהשני לקנות כ מתנה, נקבל.). ההחזרות לקניות לא תמיד נעשות במדוייק. לעתים מביאים חלק מהסכום, לפעמים יותר מהסכום. ולפעמים מוחלים (בדיעבד) ולא מחזירים כלל (ע"א שמלכתחילה יכול להיות שהכוונה הייתה להחזיר). שוב יש לציין כי גם לפני שהתחלנו לקנות במשותף ולהלוות וכו, היחסים בינינו היו מצויינים - ובעקבות ההלוואות לא השתנה היחס כלל. ברצוני לדעת האם במעשים אלו אנו נכנסים לאיסור ריבית?
תשובה: לפי תיאורך מדובר בדברים שאין מקפידים עליהם ולכן אין בהם ריבית.
שאלה: פרסום מחללי שבת: האם מותר לחלק פליירים לחברת מוניות שמחללת שבת?
תשובה: אם בפלאייר הזה לא מוזכר שהחברה מחללת שבת אין בעיה לפרסם את שאר עסקיהם, אבל אם מצויין שם שהם עובדים בשבת אסור משום מסייע לדבר עבירה.
שאלה: היסח דעת בעלוני שבת: האם מותר לקרוא את עלוני פרשת שבוע (דברי תורה) בזמן שאחרי ברכת המוציא ועד שטועמים מן הלחם וכן ביין או שזה נחשב היסח דעת בין הטעימה לברכה?
תשובה: קריאה עם העיניים בלבד אין בה בעיה, רק הוצאה מילים בפה הינה בעייתית. אבל לכתחילה לא ראוי כלל להמתין בין ברכה לאכילה.
שאלה: בן זוג שהתנהגותו מביכה: מה ניתן לעשות או לומר לבן זוג שהתנהגותו בחברה מביכה? לא מבינים אותו ואת "בדיחותיו", ויש תחושה לא נעימה. חוץ מזה, היחסים מצוינים ויש כבוד הדדי ואהבה גדולה.
תשובה: באופן כללי אנו צריכים להיות אנשים מספיק פתוחים ומבינים שלמרות שאנו חיים עם בן זוג, אנו לא אחראים על כל תגובותיו. אם את נמצאת בחברה יחד עם בן זוגך ואת מרגישה לא נעים, את יכולה לומר למי שעומד לידך כך בן זוגי מגיב. אני מגיבה בצורה אחרת. ודאי שאת צריכה לומר זאת בצורה בוגרת מכובדת ולא פוגעת. זוגיות לא מחייבת לעמוד מאחרי כל מילה של בן הזוג. במשך הזמן אני מניח שאם את תסבירי לו לבקשתו ממה את מרגישה מבוכה, הוא יתחשב בהרגשותיך ואולי ימעט במקרים מעין אלו.
שאלה: מעורב עם הבריות?: אני בן 16 ואני גר במקום בו החברה מעורבת, כגון: בני עקיבא, ולכן החלטתי להתנתק מהחברה כמה שיותר. הורי אינם מרוצים מהמצב וטוענים שהאדם צריך להיות מעורב עם הבריות. יש לציין שלא דברתי על כך עם הורי כי הם חיו בחברה כזו כל חייהם ואולי הם נוהגים כשיטות אחרות שלא ידועות לי. כיצד אוכל להחזיר את המצב שהורי יהיו מרוצים ממני?
תשובה: אם אתה מעורב עם החברים שלך ואתה אינך מתבודד. הרי אתה מעורב עם הבריות אף שאינך ממשיך להיות בחברה מעורבת. אתה יכול ללכת לתנועת אריאל. ואם אין במקום שאתה גר סניף של אריאל ואתה לא כל כך זקוק לתנועת נוער תתספק בחברים שלך מהישיבה. אם תהיה טוב להורים ותשתדל תמיד לעשות להם נחת רוח על ידי שתלמד טוב ותתנהג למופת, הם יהיו מרוצים ממך.
שאלה: עליה להר הבית: האם מותר לעלות לעזרת הנשים בהר הבית לטמאי מתים בזמן הזה?
תשובה: אנחנו נוהגים על פי רבותינו הגדולים להמנע מלהכנס להר הבית כולו. ומימילא לא שייכת השאלה למעשה.
שאלה: זוגיות וחינןך ילדים : אני ובעלי לקראת גירושין, במהלך תקופה זו ישנו מתח בבית. הבעל אינו משתף פעולה ומתנהג בצורה גסה ובוטה לעיני הילדים שמושפעים ומקבלים את ההתנהגות בצורה קשה מאוד, וכן אני נאבקת פעמיים נגד ההתנהגות של הבעל, ומצד שני לחזק את ילדי קשה לי מאוד לאן אני פונה ומה אני עושה, ואם ניתן לשוחח עם הרב?
תשובה: תקופת המעבר בין המצב של חיים משותפים לבין היפרדות היא תקופה קשה מאד. יש רעידת אדמה כללית וכל אחד לא בטוח במקומו. לפעמים יש גם מלחמות סביב הסכמי גירושין וכד'. צריכים לומר לילדים שזו תקופה חולפת. עכשיו יהיה לנו כמשפחה תקופה קשה. יש לכם אבא. צריכים להכיר בכך שלכולנו קשה וגם לאבא שלכם קשה. כל אחד מגיב בצורה אחרת בעת קושי. אולם את בטוחה שלאחר שתעברו את תקופת המעבר וכל אחד ימצא את מקומו החדש הדברים יחזרו למסלולם. אם אין לך כוחות לדבר ולגונן על בעלך את לא חייבת לעשות זאת. העיקר שאת לא תדברי עליו רעות בפני ילדייך. את צריכה להגיד לילדים שלפעמים יש מצב של חוסר התאמה או חוסר יכולת להמשיך לשתף פעולה. זהו ריב בין המבוגרים אולם הם כילדים צריכים כמה שיותר לא להתערב במתח שבין המבוגרים. את תמשיכי להיות האמא שלהם ותהיה תמיד לצדם. את מקווה שגם אבא ימשיך להיות איתם בקשר. את יכולה להתקשר אלי טל 0526071482. חזקי ואימצי.
שאלה: חסימת סרטים על ידי ההורים: יש סרט אחד שאני מאוד מאוד רוצה לראות, אך נתקל בהתנגדות מצד הורי. לנו, עד לפני כמה שנים, היתה טלוויזיה, וכחלק מתהליך התחזקות כללי החלטנו ביחד להוציאה. כיום, בד"כ איני רואה סרטים, אך את הסרט המסויים הזה, שאגב, בדקתי לעומק והוא צנוע לגמרי, אני ממש רוצה לראות. אציין, שראיית סרט זה אינה משפיעה על מהלך החיים בביתנו, והשאלה היא רק לגבי עצמי - האם מתאים שהורים יחסמו את הילד בסיטואציה כזאת, האם הבחירה האם לראות או לא אינה מוטלת על הילד?
תשובה: אין לי ספק שההורים מתכוונים לטובתך והיות ואתה תחת חסותם אתה צריך לשמוע להם. הוריך חוששים להשפעות שליליות כתוצאה מהצפיה בסרט. גם אם כרגע אתה לא רואה אותן אי אפשר לדעת אילו משקעים זה ישאיר בנפש. אמנם הבחירה שלך אך הוריך מבינים בזה יותר ממך.
שאלה: מה לעשות והאם לעשות?: יש לי בת זוג גויה שמוכנה לעשות את הגיור אך ורק כדי לרצות אותי. ואני אומר לה או שנפרדים או שהיא עוברת את התהליך בצורה הלכתית לצמיתות או שלא, האם בכלל מותר לי לומר זאת?
תשובה: חובתך לדרוש ממנה גיור כהלכה אם היא רוצה להיות אשתך.
שאלה: גירוש זבוב מחוץ לבית בשבת: האם מותר "לצוד" זבוב מטריד בבית ולשחררו מייד בחוץ, כגון: לשים עליו כלי או רשת, ומייד לשחררו מחוץ לדלת או לחלון, הרי אין כאן כוונה לצוד אותו, אלא רק לגרש אותו?
תשובה: אסור, גם זה נכלל באיסור צידה. זה נקרא מלאכה שאינה צריכה לגופה שגם היא אסורה לעשיה בשבת. הרב שמואל הולשטיין
שאלה: קנאה כיצר הרע: אני בת 24 שמעולם לא הייתה במערכת יחסים זוגית. יש לי המון חברות שבעבר הייתי שמחה בחברתן, היום לכולן יש חבר ולי לא. מאוד קשה לי להיות איתן כי אם אני ארצה או לא יצר הקנאה משתלט. אני חוששת שהקנאה שאני חשה היא אסורה מה לעשות?
תשובה: הקינאה גורמת רעה גדולה, לא לזה שמקנאים בו, אלא למקנא עצמו. מלבד התחושה הקשה ומרירות שהמקנא שרוי בהם, הקינאה מסיטה את כוחות הנפש של האדם מעיסוק והשקעה במה שמקדם את האדם, אל התעסקות רגשית ורוחנית, ולעתים גם מעשית, בדברים שאין בהם תועלת, ולרוב לא רק שהם מעכבים את התפתחות של האדם, אלא גם גורמים נזק. עיקר פעולתה של הקינאה היא השחתת כוחותיו של האדם לריק מתוך מרירות ועצבות. ועוד צריך לדעת שהנזק שנגרם עלידי הקינאה למערכת היחסים שבין בני אדם, חברים, משפחה ואפילו בני זוג, קשה מאוד לתיקון. ולכן כדאי לא לפגוע ביחסים שלך עם חברותיך, ולמרות הקושי, להיראות בחברתן נעימה ושמחה במה שיש לך, גם אם זו לא תמיד האמת. אומנם עיקר העצה היא לעסוק בתיקון, ובמילוי החסר. חוכמת המקנא היא להפוך את הכוחות שהקינאה יוצרת באדם, מכוחות שמשחיתים לכוחות שבונים. לנצל את הקינאה ככלי שדוחף קדימה, לדעת את הסוד להפוך את הכוחות מעכבים לכוחות שבונים ויוצרים. תשתדלי להסיק את עצמך בדברים שאת אוהבת ולמלא את זמנך בדברים שמפצים (אפילו במעט) על חסרון בן הזוג. וכמובן, להשתדל למצוא אחד כזה. אולי אפילו בעזרת החברות הנ"ל. דרך אגב, את לא צריכה לחשוש מלשתף אותן ברצונך להכיר, להפך, כך הן תהפוכנה ממושא קינאה לחברות שמסייעות להפטר ממנה.
שאלה: להקפיא אוכל בשבת: האם מותר להקפיא בשבת דברים יבשים, כגון: אורז ועוף, והאם מותר גם רוטב פיטריות?
תשובה: מותר. הרב שמואל הולשטיין
שאלה: התנדבות לעשיית חסד: יש לי כמה ערבים פנויים במשך השבוע ואני מחפשת התנדבות כדי לנצל את זמני לעשיית חסד. אני עוד לא יודעת באיזה תחום להתנדב, המגוון הוא רחב, אולם אני רואה שהרבה ארגונים מעורבים ואף לפעמים כוללים יהודים ולא יהודים. אשמח לקבל הכוונה בעניין זה למשל, האם לחפש להתנדב רק בארגון דתי, המקפיד על ההלכה ורוח ההלכה? (כרגע אני לא מכירה ארגונים כאלו). כמה להתחשב באופי המסגרת דרכה מתנדבים?
תשובה: אני ממליץ להתנדב רק במקום כזה שאת לא לוקחת שום סיכון של החלשות כל שהיא בקיום תורה ומצות. ואם יש מקום שבו אפשר אפילו להתחזק זה עוד יותר טוב.
שאלה: נר נשמה לגוי: להוריי יש חברים שהאב יהודי והאם גויה, לפיכך בניהם אינם יהודים, ואחד הבנים נהרג בצבא לפני כמה שנים. אמא שלי מדליקה נר נשמה לעילוי נשמתו, ואני אמרתי לה שהדבר לא יכול לעזור לו מכיוון שהוא גוי. האם יש משהו שאפשר לעשות למען נשמתו, מכיוון שהוא נהרג בשמירה על ארץ ישראל?
תשובה: אני לא יודע מה אפשר לעשות. זה כלפי שמיא, אנחנו לא מחלקים כיבודים בעולם הנשמות. תלוי איך התנהג בחייו, אם עשה צדקה וחסד ושמר שבע מצוות בני נח. ברור שיש לו זכות שנלחם בשביל עם ישראל, לא מקפחים שכר בריה והקב"ה ישלם לו שכר. אבל אנו לא יכולים לתת לו מעמד של יהודי בגלל שנלחם למעננו.
שאלה: טבילת מיחם חשמלי: קנינו מיחם חשמלי שהוא גם טרמוס ובעיקבות טבילתו (כך היה נראה לנו) נגרמה לו תקלה שאילצה אותנו להחליפו. את המיחם החדש אנו חוששים לטבול, האם אפשר להסתפק בכך שחשמלאי יהודי יפרקו ויחזירו לשימוש?
תשובה: אכן הפתרון הוא שטכנאי יהודי יפרק משהו וירכיב מחדש, יש מעבדות המתמחות בכך.
שאלה: פרסום שמות חייבים: קהילתנו נמצאת בשלבי בניית מבנה בית כנסת, לצורך מימון השלמת הבניה הגדילו את גביית דמי החבר השנתיים. לא כל המתפללים שילמו למרות שפנו אליהם מספר פעמים. ישנם קולות בועד הקוראים לתלות את שמות החייבים על גבי לוח המודעות של בית הכנסת מהי דעת התורה בעניין?
תשובה: כשבהתחלה החברים התחייבו סכום מסוים ובאמצע השנה הגדילו את הסכום, אם הועד מוסמך לכך, זה מחייב את כולם, ואז גם מותר לפרסם את אלו שלא שילמו כדי שישלמו, זה חלק מאמצעי הלחץ. הייתי אומר שלמען הסדר הנאות יודיעו לאותם החברים קודם. אולי אין לאדם כסף לשלם אולי רוצה שיפרסו לו לזמן. אם בכל זאת לא יתנו, אפשר לפרסם.
שאלה: איסור הזכרת שם אלהים אחרים: האם הזכרת שמו של מי שהמוסלמים מתפללים אליו, כלולה באיסור הזכרת שם אלהים אחרים? והאם האיסור חל גם על ביטויים עממים כמו "יא-אללה", "יפה לאללה", "בחייאת אללה" וכיו"ב, שהשתרשו בשפה העממית דרך המגע עם התרבות המוסלמית?
תשובה: הרמב"ם סובר שלמוסלמים אין גדר של עבודה זרה. הם רק חושבים שהוא היה נביא. אין איסור להזכיר ביטויים אלו.
שאלה: מיתה על קידוש השם: האם יהודי שנרצח בפיגוע ח"ו זה נחשב שהוא מת על קידוש השם? אם כן, ידוע שמי שמת על קידוש השם יש לו שכר עצום, אדם שח"ו נפצע בפיגוע אם הוא ימות זה ייחשב שמת על קידוש השם, אם כן, מדוע צריך להעניק לו טיפול רפואי הרי בכך מונעים ממנו שכר של מיתה על קידוש השם?
תשובה: ודאי שיהודי שנהרג מפני שהוא יהודי, וקל-וחומר אם הוא נרצח מפני שהוא חי בארץ ישראל ורוצה שעם ישראל יחיה בארצו, שהוא קדוש. ואין ספק שקידש את ה' במותו על יהדותו ועל ישוב ארץ ישראל, ואכן שכרו הרבה מאוד, וכבר למדו חכמים שאין כל בריה יכולה לעמוד במחיצתו (ראה ב"ב דף י עמ' ב ורש"י שם בעניין הרוגי מלכות, הוא הדין לענייננו). אך צריך לדעת שאנו מנהלים את החיים שלנו על פי מצווות התורה ולא על פי השכר המובטח בשמים, והתורה מצווה אותנו שלא לעמוד על דם רענו, ואם אנו יכולים להציל נפש מישראל, הרי ודאי שאין מצווה גדולה מזו, וכל התורה נדחית מפני פיקוח נפש (חוץ משלוש עבירות), והעוסק בהצלת נפשות שכרו הרבה מאוד, ואף הוא מקדש את ה'. וגדול קידוש ה' שבהצלת חיים מקידוש ה' שבמיתה. ועיקר ענינה של תורה הוא להדריך אותנו כיצד לקדש את ה' בחיים, ולא במיתה. ורק במצבים מיוחדים אדם מגיע למצב של קידוש ה' במיתתו. אך לא זו מטרתה של תורה. ולכן כאשר אנו מצילים אדם מישראל שנפגע על ידי גוי, אנו לא ממעטים את שכרו אלא להפך, אנו מאפשרים לו לקדש שם שמים בחייו, ובודאי על מה שנפגע יקבל שכרו, ונמצא שם שמים מתקדש על ידו ועל ידי אלו המצילים אותו. וכלל גדול הוא מה שאמרה תורה "ובחרת בחיים". אשרינו שתורתינו מדריכה אותנו לבחור בחיים ולקדש אותם ועל ידי כך לקדש את ה'.
שאלה: סיוע לאדם מהמין השני: באחת מהתשובות הרב כתב, שכאשר יש בת שיש לה בעיה שבה היא לא יכולה להעזר באף אחד חוץ מבן ספציפי שהיא מכירה. אסור לבן לעזור לה על מנת שלא יווצר מצב שבו הם יתקרבו אחד לשני יותר מידי. ציטוט מדברי הרב: "אם אין לה מישהו שהיא נותנת בו אמון זו הבעיה העיקרית שלה ועליה לפתור אותה. ולא עליך להכנס לדון איתה על בעיותיה". אם הבן הספציפי הזה הוא האדם היחידי שיכול לעזור לה בבעיותיה ובמקרים מסויימים על מנת שלא תרגיש רע עם עצמה, שלא תיכנס לדיכאון וחס וחלילה לא תגיע למקומות של סכנת חיים. האם גם אז אסור לו לעזור לה, ושבעצם עדיף שהיא תידרדר ויהיה לה רע ושזה "הבעיה העיקרית שלה", רק מפני החשש שאולי שמא אם הבן הזה יעזור לה זה יגיע למקומות אישיים ועמוקים? השאלה מכוונת גם כלפי בן שעוזר לבת וגם בת שעוזרת לבן.
תשובה: אם המצב של הבת כה חמור היא חייבת לקבל טיפול נפשי ואם יש לך השפעה עליה עליך לשכנע אותה ללכת ליעוץ. זה שהיא תלויה בך כל כך זה מצב לא בריא. ואם היא רוצה להתקרב לאמונה תקשר אותה אם רב, שהוא יכוון אותה, ובזה סיימת את תפקידך.
שאלה: צער בעלי חיים לתוכי: לאחרונה אישתי קיבלה ממשפחה תוכי בכלוב. התוכי הוא מאולף ומטייל על ריצפת הבית. על מנת שהוא לא יעוף אנו נדרשים לגזור לו את נוצות הכנפיים אחת לשבוע-שבועיים. אין לי מושג באם נגרם לתוכי כאב בגזירת הנוצות, מפני שעושה זאת בעל חנות חיות מחמד. 1. האם אנו עוברים פה על צער בעלי חיים? 2. האם אנו צריכים להאכיל את התוכי לפני שאנו יושבים לאכול? 3. האם בכלל מותר להחזיק תוכי בכלוב בתוך הבית?
תשובה: 1. אם עושים זאת כדי שלא יברח, אני חושב שאין בזה צער בע"ח. 2. אם זהו זמן שהוא צריך לאכול - כן. יש מצוה להאכיל את החיות לפני שאתה אוכל. 3. אין בעיה. בחיות טמאות יש עניין על-פי חכמה פנימית שלא לגדלם בביתו של אדם. נדמה לי שהכוזרי אומר שתוכי הוא מהעופות הטהורים.
שאלה: מרחק הליכה בשבת: כמה פרסאות - (קילומטר) מותר ללכת בשבת?
תשובה: מותר ללכת עד 2000 אמה מחוץ לעיר שזה קצת פחות מקילומטר. בפועל מודדים את המרחק מהעירוב של העיר או מהבית האחרון של העיר, במידה ואין עירוב. הרב שמואל הולשטיין
שאלה: הריגת בנות מדין: איך אסביר לילדי או לתלמידי את הצו בפרשת מטות להרוג כל אשה יודעת איש באופן משכנע ומתקבל על הדעת והלב בדור שבו "העולם מתהפך" על ירי ברגל של מחבל כפות, כמו כן, איך אסביר את הפסוק בתהילים אשרי שינפץ עולליך עלי סלע?
תשובה: כשם שיש מצוה לאהוב את הבריות כך יש מצוה לשנוא את אנשי מדין ושכמותם שונאי ישראל המבקשים את רעתם. המרחם על אכזרים סופו להתאכזר לרחמנים.